અત્યાર સુધીમાં એલ ચાપોની પાંચ પત્નીઓ અને ૧૧ સંતાનો હોવાનું જાણવા મળ્યું છે. અમેરિકન સરકારે પણ તેની ભાળ આપનાર માટે ૩૩ કરોડ રૂપિયાનું ઇનામ રાખ્યું હતું. તેણે પોતે જ કબૂલ્યા પ્રમાણે અત્યાર સુધીમાં માત્ર અમેરિકામાં જ તે પાંચસો ટનથી વધુ તો એકલું કોકેન જ ઘુસાડી ચૂક્યો છે. એ ઉપરાંત ગાંજો, મેથામ્ફેટામાઇન, હેરોઇન, એક્સટસી જેવાં ડ્રગ્સ અમેરિકા અને યુરોપના દેશોમાં ઘુસાડવાનાં કારસ્તાન તો અલગ. સતત ત્રણ વર્ષ તે ‘ફૉબ્સર્‍’ મૅગેઝિનની વિશ્વની સૌથી પાવરફુલ વ્યક્તિઓમાં સ્થાન પામતો રહ્યો છે અને મેક્સિકોનો તો એ કાર્લોસ સ્લિમ પછીનો સૌથી પાવરફુલ માણસ ગણાય છે. ૬૭ અબજ રૂપિયાની કહેવાતી સંપત્તિ સાથે તે મેક્સિકોનો ૧૦મા ક્રમનો સૌથી ધનાઢ્ય માણસ પણ છે. એલ ચાપોના નામની દંતકથાઓ અને ગીતો પણ ફરતાં થઈ ગયાં છે. તેની પાસે અત્યારે સંખ્યાબંધ સબમરીનો, વહાણો, વિમાનો, ટ્રક અને ગાડીઓનો કાફલો છે. આવી લાઇફ-સ્ટોરી ધરાવનારા માણસ પર ફિલ્મ ન બને તો જ નવાઈ.